62024CJ0315
HOTĂRÂREA CURȚII (Camera a opta)
9 octombrie 2025 (
*1
)
„Trimitere preliminară – Siguranța alimentelor – Regulamentul (UE) nr. 1169/2011 – Informarea consumatorilor cu privire la produsele alimentare – Regulamentul delegat (UE) 2016/128 – Alimente destinate unor scopuri medicale speciale – Cerințe specifice privind informarea – Declarație nutrițională obligatorie – Articolul 5 alineatul (2) litera (g) – Mențiuni suplimentare obligatorii – Articolul 6 alineatul (2) – Interdicția de a repeta pe etichetă informațiile incluse în declarația nutrițională obligatorie”
În cauza C‑315/24,
având ca obiect o cerere de decizie preliminară formulată în temeiul articolului 267 TFUE de Högsta förvaltningsdomstolen (Curtea Administrativă Supremă, Suedia), prin decizia din 25 aprilie 2024, primită de Curte la 29 aprilie 2024, în procedura
Nestlé Sverige AB
împotriva
Miljönämnden i Helsingborgs kommun,
CURTEA (Camera a opta),
compusă din doamna O. Spineanu-Matei, președintă de cameră, și domnii S. Rodin și N. Fenger (raportor), judecători,
avocat general: domnul R. Norkus,
grefier: doamna C. Strömholm, administratoare,
având în vedere procedura scrisă și în urma ședinței din 12 februarie 2025,
luând în considerare observațiile prezentate:
–
pentru Nestlé Sverige AB, de F. Sjövall, J. Träsk, advokater, și K. Lewandowska, asociată;
–
pentru Miljönämnden i Helsingborgs kommun, de F. Lund Rydingsvärd, I. Mideljung și A. Wikhäll;
–
pentru guvernul ceh, de S. Šindelková, M. Smolek și J. Vláčil, în calitate de agenți;
–
pentru Comisia Europeană, de C. Faroghi, I. Galindo Martín și B. Rous Demiri, în calitate de agenți,
după ascultarea concluziilor avocatului general în ședința din 8 mai 2025,
pronunță prezenta
Hotărâre
1
Cererea de decizie preliminară privește interpretarea articolului 5 alineatul (2) litera (g) și a articolului 6 alineatul (2) din Regulamentul delegat (UE) 2016/128 al Comisiei din 25 septembrie 2015 de completare a Regulamentului (UE) nr. 609/2013 al Parlamentului European și al Consiliului în ceea ce privește cerințele specifice privind compoziția și informarea aplicabile alimentelor destinate unor scopuri medicale speciale (JO 2016, L 25, p. 30).
2
Această cerere a fost formulată în cadrul unui litigiu între Nestlé Sverige AB (denumită în continuare „Nestlé”), o societate de drept suedez, pe de o parte, și Miljönämnden i Helsingborgs kommun (Administrația pentru Mediu din Municipalitatea Helsingborg, Suedia) (denumită în continuare „Administrația pentru Mediu”), pe de altă parte, în legătură cu decizia acesteia din urmă de a obliga Nestlé să elimine anumite informații care figurează pe ambalajul alimentelor destinate unor scopuri medicale speciale pe care această societate le comercializează.
Cadrul juridic
Regulamentul (UE) nr. 1169/2011
3
Considerentul (41) al Regulamentului (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (JO 2011, L 304, p. 18) are următorul cuprins:
„Pentru a atrage consumatorul de rând și pentru a servi scopului informativ pentru care a fost introdusă și dat fiind nivelul actual de cunoștințe privind alimentația, informațiile nutriționale prezentate ar trebui să fie simple și ușor de înțeles. Plasarea informațiilor nutriționale parțial în câmpul vizual principal, cunoscut sub denumirea de «partea frontală a ambalajului» și parțial pe altă parte a ambalajului, cum ar fi pe «partea posterioară a ambalajului», ar putea crea confuzii pentru consumatori. Prin urmare, declarația nutrițională ar trebui să figureze în același câmp vizual. În plus, cu titlu voluntar, cele mai importante elemente ale informațiilor nutriționale pot fi repetate în câmpul vizual principal, pentru a ajuta consumatorii să observe cu ușurință informațiile nutriționale esențiale în momentul achiziționării produselor alimentare. Alegerea liberă privind informațiile care pot fi repetate ar putea crea confuzii pentru consumatori. Prin urmare, este necesar să se clarifice care sunt informațiile care pot fi repetate.”
4
Articolul 9 din acest regulament, intitulat „Lista mențiunilor obligatorii”, prevede la alineatul (1):
„În conformitate cu articolele 10-35 și sub rezerva excepțiilor prevăzute în prezentul capitol, este obligatorie menționarea următoarelor informații:
[…]
(l)
o declarație nutrițională.”
5
Articolul 30 din același regulament, referitor la conținutul declarației nutriționale menționate la articolul 9 alineatul (1) litera (l) din acesta, prevede la alineatele (1) și (3):
„(1)   Declarația nutrițională obligatorie cuprinde următoarele informații:
(a)
valoarea energetică; și
(b)
cantitatea de grăsimi, acizi grași saturați, glucide, zaharuri, proteine și sare.
[…]
(3)   În cazul în care etichetarea produselor alimentare preambalate prevede declarația nutrițională obligatorie menționată la alineatul (1), următoarele informații referitoare la produsele alimentare pot fi repetate pe etichetă:
(a)
valoarea energetică; sau
(b)
valoarea energetică și cantitățile de grăsimi, de acizi grași saturați, de zaharuri și de sare.”
6
Sub titlul „Exprimarea per 100 g sau per 100 ml”, articolul 32 alineatul (2) din același regulament prevede:
„Valoarea energetică și cantitatea de nutrienți menționate la articolul 30 alineatele (1)-(5) se exprimă per 100 g sau per 100 ml.”
7
Potrivit articolului 33 din Regulamentul nr. 1169/2011:
„(1)   În următoarele cazuri, valoarea energetică și cantitățile de nutrienți menționate la articolul 30 alineatele (1)-(5) pot fi exprimate per porție și/sau per unitate de consum ușor identificabilă (identificabile) de către consumator, cu condiția marcării pe etichetă a cantității corespunzătoare porției sau a unității de consum utilizate și cu condiția să fie precizat numărul de porții sau de unități conținute în ambalaj:
(a)
în plus față de forma de exprimare la 100 g sau la 100 ml menționată la articolul 32 alineatul (2);
[…]
(2)   Prin derogare de la articolul 32 alineatul (2), în cazurile menționate la articolul 30 alineatul (3) litera (b), cantitatea de nutrienți și/sau procentul din consumul de referință stabilit(e) în partea B din anexa XIII pot fi exprimate numai per porție sau numai per unitate de consum.
Atunci când cantitatea de nutrienți este exprimată numai per porție sau numai per unitate de consum, în conformitate cu primul paragraf, valoarea energetică se exprimă per 100 g sau per 100 ml și în funcție de porție sau unitatea de consum.
[…]
(4)   Porția sau unitatea utilizată sunt indicate în imediata apropiere a declarației nutriționale.
[…]”
Regulamentul (UE) nr. 609/2013
8
Considerentele (15), (24) și (26) ale Regulamentului (UE) nr. 609/213 al Parlamentului European și al Consiliului din 12 iunie 2013 privind alimentele destinate sugarilor și copiilor de vârstă mică, alimentele destinate unor scopuri medicale speciale și înlocuitorii unei diete totale pentru controlul greutății și de abrogare a Directivei 92/52/CEE a Consiliului, a Directivelor 96/8/CE, 1999/21/CE, 2006/125/CE și 2006/141/CE ale Comisiei, a Directivei 2009/39/CE a Parlamentului European și a Consiliului și a Regulamentelor (CE) nr. 41/2009 și (CE) nr. 953/2009 ale Comisiei (JO 2013, L 181, p. 35) enunță:
„(15)
Un număr limitat de categorii de alimente reprezintă o sursă parțială de hrană sau constituie singura sursă de hrană pentru anumite grupuri ale populației. Astfel de categorii de alimente sunt vitale pentru gestionarea anumitor afecțiuni și/sau sunt esențiale pentru satisfacerea cerințelor nutriționale ale anumitor grupuri vulnerabile ale populației clar identificate. Aceste categorii de alimente includ […] alimentele destinate unor scopuri medicale speciale. […]
[…]
(24)
Regulamentul [nr. 1169/2011] stabilește cerințe generale în materie de etichetare. Aceste cerințe în materie de etichetare ar trebui să se aplice, ca regulă generală, categoriilor de alimente care fac obiectul prezentului regulament. Cu toate acestea, prezentul regulament ar trebui să prevadă, de asemenea, cerințe suplimentare față de Regulamentul [nr. 1169/2011] sau derogări de la dispozițiile acestuia, dacă este cazul, în vederea atingerii obiectivelor specifice ale prezentului regulament.
[…]
(26)
În interesul protejării consumatorilor vulnerabili, cerințele de etichetare ar trebui să asigure identificarea precisă a unui produs pentru consumator. […]”
9
Articolul 2 alineatul (2) litera (g) din acest regulament prevede:
„Se aplică […] definițiile următoare:
[…]
(g)
«alimente destinate unor scopuri medicale speciale» înseamnă alimentele prelucrate sau concepute în mod special și destinate regimului dietetic al pacienților, inclusiv al sugarilor, care trebuie utilizate sub supraveghere medicală; acestea sunt destinate alimentației exclusive sau parțiale a pacienților cu capacitate limitată, slăbită sau dereglată de a prelua, digera, absorbi, metaboliza sau excreta alimentele obișnuite sau elementele nutritive pe care acestea le conțin sau metaboliții acestora, sau a pacienților cu alte cerințe nutriționale identificate pe bază medicală, al căror regim dietetic nu poate fi realizat numai prin modificarea dietei normale;”.
10
Articolul 9 alineatul (5) din regulamentul menționat prevede:
„Etichetarea, prezentarea și publicitatea alimentelor menționate la articolul 1 alineatul (1) furnizează informații privind utilizarea corespunzătoare a alimentelor și nu induc în eroare, nu atribuie acestor alimente proprietăți de prevenire, de tratament sau de vindecare a unei boli umane și nu sugerează existența unor astfel de proprietăți.”
Regulamentul delegat 2016/128
11
Considerentele (13)-(17) ale Regulamentului delegat 2016/128 enunță:
„(13)
Alimentele destinate unor scopuri medicale speciale trebuie să respecte Regulamentul [nr. 1169/2011]. Pentru a ține seama de natura specifică a alimentelor destinate unor scopuri medicale speciale și pentru a promova și proteja alăptarea, prezentul regulament ar trebui să prevadă completările și derogările de la normele generale respective, după caz.
(14)
Furnizarea tuturor informațiilor care sunt necesare pentru a asigura utilizarea adecvată a alimentelor destinate unor scopuri medicale speciale ar trebui să fie obligatorie pentru acest tip de produse alimentare. Aceste informații ar trebui să includă date referitoare la proprietățile și caracteristicile în ceea ce privește, printre altele, prelucrarea specială și prepararea, compoziția nutrițională și motivele care stau la baza utilizării produsului care îl fac util pentru scopul său specific. Aceste informații nu ar trebui să fie considerate drept mențiuni nutriționale și de sănătate în sensul definiției din Regulamentul (CE) nr. 1924/2006 al Parlamentului European și al Consiliului [din 20 decembrie 2006 privind mențiunile nutriționale și de sănătate înscrise pe produsele alimentare (JO 2006, L 404, p. 9, Ediție specială, 15/vol. 18, p. 244)].
(15)
Declarația nutrițională pentru alimentele destinate unor scopuri medicale speciale este esențială pentru a garanta utilizarea lor adecvată, atât pentru pacienții care consumă alimentele respective, cât și pentru specialiștii din domeniul sănătății care recomandă consumul acestora. Din acest motiv și pentru a furniza informații mai complete pacienților și specialiștilor din domeniul sănătății, declarația nutrițională ar trebui să conțină mai multe informații decât cele prevăzute de Regulamentul [nr. 1169/2011]. […]
(16)
Consumatorii de alimente destinate unor scopuri medicale speciale au nevoi nutriționale diferite față de populația normală. Exprimarea informațiilor nutriționale privind valoarea energetică și cantitatea de nutrienți a alimentelor destinate unor scopuri medicale speciale ca procent din consumul de referință zilnic prevăzut în Regulamentul [nr. 1169/2011] ar induce consumatorii în eroare și, prin urmare, nu ar trebui să fie permisă.
(17)
Utilizarea mențiunilor nutriționale și de sănătate autorizate în conformitate cu Regulamentul [nr. 1924/2006] pentru a promova alimentele destinate unor scopuri medicale speciale nu ar fi adecvată, deoarece consumatorii acestor produse sunt pacienți afectați de o patologie, dereglare sau boală și, prin urmare, nu fac parte din populația generală sănătoasă. În plus, alimentele destinate unor scopuri medicale speciale trebuie utilizate sub supraveghere medicală și consumul acestora nu ar trebui să fie promovat prin utilizarea mențiunilor nutriționale și de sănătate care vizează direct consumatorii. Din aceste motive, utilizarea mențiunilor nutriționale și de sănătate nu ar trebui să fie permisă pentru alimentele destinate unor scopuri medicale speciale.”
12
Articolul 5 alineatele (1) și (2) din acest regulament delegat prevede:
„(1)   Cu excepția cazului în care se prevede altfel în prezentul regulament, alimentele destinate unor scopuri medicale speciale trebuie să respecte Regulamentul [nr. 1169/2011].
(2)   În plus față de mențiunile obligatorii prevăzute la articolul 9 alineatul (1) din Regulamentul [nr. 1169/2011], se vor furniza următoarele mențiuni suplimentare obligatorii pentru alimentele destinate unor scopuri medicale speciale:
(a)
o mențiune care precizează că produsul trebuie utilizat sub supraveghere medicală;
[…]
(c)
o mențiune, după caz, care precizează că produsul este destinat unei grupe de vârstă specifice;
[…]
(f)
la nevoie, o mențiune care se referă la măsurile de precauție necesare și la contraindicații;
(g)
o descriere a proprietăților și/sau a caracteristicilor care fac produsul util, în special, în relație cu patologia, dereglarea sau boala specifică pentru al cărei regim dietetic este conceput produsul, în special, după caz, referitor la prelucrarea specială și prepararea, la elementele nutritive care au fost mărite, reduse, eliminate sau au suferit alte modificări și justificarea utilizării acestui produs;
[…]”
13
Sub titlul „Cerințe specifice privind declarația nutrițională”, articolul 6 alineatul (2) din regulamentul delegat menționat prevede:
„Prin derogare de la articolul 30 alineatul (3) din Regulamentul [nr. 1169/2011], informațiile incluse în declarația nutrițională obligatorie pentru alimentele destinate unor scopuri medicale speciale nu se repetă pe etichetă.”
14
Articolul 7 din același regulament delegat are următorul cuprins:
„Nu se fac mențiuni nutriționale și de sănătate pe alimentele destinate unor scopuri medicale speciale.”
Litigiul principal și întrebările preliminare
15
Recurenta, Nestlé, este o întreprindere din sectorul alimentar care comercializează mai multe produse ca alimente destinate unor scopuri medicale speciale (denumite în continuare „produsele în cauză”).
16
Astfel cum reiese din decizia de trimitere, pe partea frontală a ambalajului produselor în cauză figurează mențiuni referitoare la valoarea energetică și cantitatea de diverși nutrienți, precum grăsimile, proteinele și fibrele alimentare, exprimate nu per 100 g sau per 100 ml, ci per porție sau per unitate de consum (denumite în continuare „mențiunile în cauză”).
17
Administrația pentru Mediu a impus Nestlé să elimine mențiunile în cauză pentru motivul că acestea constituie, cu încălcarea articolului 6 alineatul (2) din Regulamentul delegat 2016/128, o repetare a mențiunilor care figurează deja în declarația nutrițională obligatorie, astfel cum prevede articolul 30 alineatul (1) din Regulamentul nr. 1169/2011, și care sunt exprimate, în temeiul articolului 32 alineatul (2) din acest regulament, per 100 g sau per 100 ml.
18
După ce a încercat fără succes să obțină reexaminarea deciziei menționate, Nestlé a introdus la Förvaltningsrätten i Malmö (Tribunalul Administrativ din Malmö, Suedia) o acțiune având ca obiect anularea acesteia. În cadrul acțiunii respective, Nestlé a arătat că mențiunile în cauză nu constituiau o repetare a informațiilor incluse în declarația nutrițională obligatorie, ci trebuiau considerate ca fiind mențiuni care completează această declarație, în conformitate cu articolul 5 alineatul (2) litera (g) din Regulamentul delegat 2016/128.
19
Această acțiune a fost respinsă pentru motivul că, chiar dacă mențiunile în cauză ar fi exprimate per porție sau per unitate de consum, iar nu per 100 g sau per 100 ml, ele ar constitui o repetare a mențiunilor din declarația nutrițională obligatorie, interzisă la articolul 6 alineatul (2) din acest regulament delegat.
20
Întrucât apelul a fost respins de Kammarrätten i Göteborg (Curtea de Apel Administrativă din Göteborg, Suedia), care a considerat de asemenea că mențiunile în cauză respective nu intrau sub incidența articolului 5 alineatul (2) litera (g) din Regulamentul delegat 2016/128, ci constituiau o repetare a mențiunilor care figurează în declarația nutrițională obligatorie, Nestlé a formulat recurs la Högsta förvaltningsdomstolen (Curtea Administrativă Supremă, Suedia), care este instanța de trimitere.
21
Pentru a stabili dacă etichetarea produselor în cauză este conformă cu Regulamentul delegat 2016/128, instanța de trimitere ridică în esență problema dacă mențiunile în cauză constituie o descriere complementară a proprietăților și a caracteristicilor unui produs, în sensul articolului 5 alineatul (2) litera (g) din acest regulament delegat, sau o repetare neautorizată a informațiilor incluse în declarația nutrițională obligatorie, care ar fi în acest caz interzisă prin articolul 6 alineatul (2) din regulamentul delegat menționat.
22
În aceste condiții, Högsta förvaltningsdomstolen (Curtea Administrativă Supremă) a hotărât să suspende judecarea cauzei și să adreseze Curții următoarele întrebări preliminare:
„1)
Informațiile privind valoarea energetică a unui produs și cantitatea de diverși nutrienți pe care le conține, care sunt prezentate în altă parte decât în declarația nutrițională, pot constitui o descriere complementară a proprietăților și a caracteristicilor produsului, în sensul articolului 5 alineatul (2) litera (g) din Regulamentul delegat [2016/128]?
2)
În cazul unui răspuns afirmativ la prima întrebare, articolul 6 alineatul (2) [din acest regulament delegat], care interzice repetarea pe etichetă a informațiilor incluse în declarația nutrițională obligatorie, se opune indicării, în descrierea prevăzută la articolul 5 alineatul (2) litera (g) [din regulamentul delegat menționat], a informațiilor privind valoarea energetică și cantitatea de diverși nutrienți, în cazul în care aceste informații sunt exprimate în alt mod decât per 100 g sau per 100 ml?”
Cu privire la întrebările preliminare
23
Prin intermediul întrebărilor formulate, care trebuie analizate împreună, instanța de trimitere solicită în esență să se stabilească dacă articolul 5 alineatul (2) litera (g) și articolul 6 alineatul (2) din Regulamentul delegat 2016/128 trebuie interpretate în sensul că menționarea, pe partea frontală a ambalajului unui aliment destinat unor scopuri medicale speciale, a valorii energetice și a cantității de diverși nutrienți pe care le conține acest produs, exprimate per porție sau per unitate de consum, în condițiile în care declarația nutrițională obligatorie care figurează pe partea posterioară a acestui ambalaj conține mențiunea acelorași elemente per 100 g sau per 100 ml, constituie o „descriere a proprietăților și a caracteristicilor” unui produs, în sensul articolului 5 alineatul (2) litera (g) din acest regulament delegat, sau dacă această mențiune este o repetare, interzisă la articolul 6 alineatul (2) din regulamentul delegat amintit.
24
Cu titlu introductiv, astfel cum Curtea a statuat deja, în măsura în care alimentele destinate unor scopuri medicale speciale constituie, înainte de toate și în pofida particularităților lor, produse alimentare, Regulamentul delegat 2016/128 de completare a Regulamentului nr. 609/2013 trebuie interpretat, împreună cu acesta din urmă, în lumina celorlalte texte legislative aplicabile produselor alimentare (a se vedea în acest sens Hotărârea din 2 martie 2023, Kwizda Pharma, C‑760/21, EU:C:2023:143, punctul 59).
25
Astfel cum se reflectă în considerentul (24) al Regulamentului nr. 609/2013, cerințele în materie de etichetare prevăzute în Regulamentul nr. 1169/2011 se aplică, ca regulă generală, categoriilor de alimente care fac obiectul primului regulament. În plus, Regulamentul delegat 2016/128 se referă în mod explicit și în numeroase rânduri la Regulamentul nr. 1169/2011. În special, din articolul 5 alineatul (1) din acest regulament delegat rezultă că, în principiu, în materia informării cu privire la produsele alimentare, alimentele destinate unor scopuri medicale speciale trebuie să respecte Regulamentul nr. 1169/2011. Pe de altă parte, în ceea ce privește cerințele specifice referitoare la declarația nutrițională, articolul 6 din regulamentul delegat menționat se bazează în mare măsură pe cerințele acestui regulament și indică în mod explicit cazurile în care este necesară îndepărtarea de dispozițiile acestuia (a se vedea în acest sens Hotărârea din 2 martie 2023, Kwizda Pharma, C‑760/21, EU:C:2023:143, punctele 60 și 61).
26
Astfel, în măsura în care alimentele destinate unor scopuri medicale speciale constituie, înainte de toate și în pofida particularităților lor, produse alimentare, articolul 5 alineatul (2) litera (g) și articolul 6 alineatul (2) din Regulamentul delegat 2016/128, la care se referă întrebările instanței de trimitere, trebuie interpretate în lumina Regulamentului nr. 1169/2011 și a Regulamentului nr. 609/2013.
27
În ceea ce privește, în primul rând, articolul 5 alineatul (2) litera (g) din Regulamentul delegat 2016/128, potrivit acestei dispoziții, în plus față de mențiunile obligatorii prevăzute la articolul 9 alineatul (1) din Regulamentul nr. 1169/2011, se vor furniza mențiuni suplimentare obligatorii pentru alimentele destinate unor scopuri medicale speciale precum, în particular, o descriere a proprietăților și/sau a caracteristicilor care fac produsul util, în special, în relație cu patologia, dereglarea sau boala specifică pentru al cărei regim dietetic este conceput produsul, în special, după caz, referitor la prelucrarea specială și prepararea, la elementele nutritive care au fost mărite, reduse, eliminate sau au suferit alte modificări și justificarea utilizării acestui produs.
28
De altfel, articolul 9 alineatul (1) litera (l) din Regulamentul nr. 1169/2011, la care face trimitere articolul 5 alineatul (2) litera (g) din Regulamentul delegat 2016/128, prevede că una dintre mențiunile care trebuie să figureze în mod obligatoriu pe produsele alimentare este o „declarație nutrițională”.
29
Potrivit articolului 30 alineatul (1) din Regulamentul nr. 1169/2011, referitor la conținutul unei declarații nutriționale obligatorii, aceasta din urmă cuprinde valoarea energetică și în special cantitatea de anumiți nutrienți.
30
În temeiul articolului 32 alineatul (2) din regulamentul amintit, valoarea energetică și cantitatea de nutrienți menționate în declarația nutrițională obligatorie se exprimă per 100 g sau per 100 ml, în timp ce articolul 33 din același regulament reglementează cazurile în care aceste elemente pot fi exprimate per porție și/sau per unitate de consum.
31
În speță, din cererea de decizie preliminară reiese că valoarea energetică și cantitatea de diverși nutrienți care figurează în declarația nutrițională a produselor în cauză sunt exprimate per 100 g sau per 100 ml pe partea posterioară a ambalajului lor, aceleași mențiuni fiind exprimate per porție sau per unitate de consum pe partea frontală a ambalajului acestor produse.
32
Or, pe de o parte, având în vedere că reiese din însuși modul de redactare a articolului 5 alineatul (2) litera (g) din Regulamentul delegat 2016/128 că acesta privește mențiunile obligatorii care s‑ar adăuga celor care trebuie să figureze deja în temeiul articolului 9 alineatul (1) din Regulamentul nr. 1169/2011, valoarea energetică și cantitatea de diverși nutrienți, elemente constitutive ale declarației nutriționale obligatorii, nu pot constitui mențiuni obligatorii în temeiul acestei din urmă dispoziții și, în același timp, mențiuni obligatorii suplimentare, în sensul articolului 5 alineatul (2) din Regulamentul delegat 2016/128. Astfel, informațiile obligatorii prevăzute de această din urmă dispoziție se aplică în mod specific alimentelor destinate unor scopuri medicale speciale și se adaugă la informațiile obligatorii impuse de Regulamentul nr. 1169/2011.
33
Prin urmare, formularea articolului 5 alineatul (2) litera (g) din Regulamentul delegat 2016/128, care vizează indicarea obligatorie a altor informații decât cele prevăzute la articolul 9 alineatul (1) din Regulamentul nr. 1169/2011, nu poate fi interpretată în sensul că mențiuni precum cele în cauză intră în domeniul de aplicare al acestei prime dispoziții.
34
Pe de altă parte, modul de redactare a articolului 5 alineatul (2) litera (g) din Regulamentul delegat 2016/128 impune o „descriere” a proprietăților și a caracteristicilor unui produs. Deși dispoziția amintită nu enumeră în mod exhaustiv mențiunile care sunt susceptibile să trebuiască să figureze într‑o astfel de descriere, această dispoziție precizează că este vorba în special despre prelucrarea specială a unui produs și prepararea sa, elementele nutritive care au fost mărite, reduse, eliminate sau au suferit alte modificări și justificarea utilizării acestui produs.
35
Prin urmare, din interpretarea literală a articolului 5 alineatul (2) litera (g) din Regulamentul delegat 2016/128 reiese că „descrierea proprietăților și/sau a caracteristicilor”, în sensul acestei dispoziții, a unui aliment destinat unor scopuri medicale speciale nu poate viza mențiuni care sunt deja incluse, chiar dacă sunt exprimate altfel, în declarația nutrițională obligatorie care figurează pe partea posterioară a ambalajului produsului alimentar în discuție și pe care operatorul din sectorul alimentar nu face decât să le repete pe partea frontală a ambalajului respectiv, fără ca aceste din urmă mențiuni să urmărească să descrie calitățile și caracteristicile acestui produs alimentar.
36
Este lipsit de relevanță în această privință faptul că, astfel cum a arătat Nestlé în susținerea tezei sale care urmărește să demonstreze că mențiunile în cauză sunt utile, există diferențe între versiunile lingvistice ale acestei dispoziții.
37
Astfel, deși în versiunea în limba franceză a acesteia nu se face referire, în descrierea proprietăților și a caracteristicilor, la „utilitatea” unui produs, spre deosebire, de exemplu, de versiunile sale în limbile suedeză (de egenskaper och/eller kännetecken som gör produkten särskilt användbar), spaniolă (propiedades o características que expliquen la utilidad del producto), daneză (egenskaber og/eller karakteristika, der gør produktet nyttigt), engleză (properties and/or characteristics that make the product useful) sau română (proprietăților și/sau a caracteristicilor care fac produsul util), în care figurează o asemenea precizare, o asemenea diferență lingvistică nu este determinantă în speță, în măsura în care, în orice caz, oricare ar fi versiunea lingvistică a acestuia, modul de redactare a articolului 5 alineatul (2) litera (g) din Regulamentul delegat 2016/128 impune o descriere a proprietăților și/sau a caracteristicilor produsului în cauză, iar nu o simplă indicare a acelorași informații precum cele care figurează deja în declarația nutrițională obligatorie, dar exprimate într‑o altă formă.
38
În al doilea rând, întrebările instanței de trimitere vizează, în ceea ce privește alimentele destinate unor scopuri medicale speciale, posibilitatea repetării unor mențiuni precum cele în discuție în litigiul principal în raport cu interdicția prevăzută la articolul 6 alineatul (2) din Regulamentul delegat 2016/128, prin derogare de la articolul 30 alineatul (3) din Regulamentul nr. 1169/2011.
39
În această privință, desigur, în ceea ce privește produsele alimentare în general, articolul 30 alineatul (3) autorizează, în anumite condiții, repetarea, pe eticheta unui produs alimentar preambalat, a anumitor mențiuni. Astfel, potrivit acestei dispoziții, în cazul în care etichetarea produselor alimentare preambalate prevede declarația nutrițională obligatorie, pot fi repetate pe etichetă valoarea energetică sau valoarea energetică și cantitățile de grăsimi, de acizi grași saturați, de zaharuri și de sare.
40
Cu toate acestea, în ceea ce privește alimentele destinate unor scopuri medicale speciale, trebuie să se constate că articolul 6 alineatul (2) din Regulamentul delegat 2016/128 prevede o interdicție de a repeta pe eticheta acestor produse alimentare informațiile incluse în declarația nutrițională obligatorie. Astfel, potrivit acestei dispoziții, prin derogare de la articolul 30 alineatul (3) din Regulamentul nr. 1169/2011, informațiile incluse în declarația nutrițională obligatorie pentru alimentele destinate unor scopuri medicale speciale nu pot fi repetate.
41
Rezultă că legiuitorul Uniunii a intenționat să interzică repetarea pe partea frontală a ambalajului unui aliment destinat unor scopuri medicale speciale a valorii energetice și a cantității de diverși nutrienți exprimate per porție sau per unitate de consum, în cazul în care este vorba despre aceleași mențiuni precum cele care sunt reluate în declarația nutrițională obligatorie, care figurează pe partea posterioară a acestui ambalaj, chiar dacă sunt exprimate per 100 g sau per 100 ml.
42
Or, tocmai aceasta este, în speță, situația mențiunilor în cauză, în măsura în care este vorba despre mențiuni care, în ceea ce privește natura lor și fără ca forma în care sunt exprimate să fie determinantă, intră într‑adevăr sub incidența declarației nutriționale obligatorii în temeiul articolului 30 alineatul (1) din Regulamentul nr. 1169/2011.
43
Astfel cum a arătat domnul avocat general la punctul 57 din concluzii, interdicția, prevăzută la articolul 6 alineatul (2) din Regulamentul delegat 2016/128, sau obligația, în temeiul articolului 5 alineatul (2) litera (g) din acest regulament delegat, referitoare, ambele, la indicarea anumitor mențiuni pe eticheta alimentelor destinate unor scopuri medicale speciale nu poate varia în funcție de diferitele forme în care sunt exprimate aceste informații, întrucât ele se referă întotdeauna la aceeași substanță.
44
Interpretarea literală a articolului 5 alineatul (2) litera (g) și a articolului 6 alineatul (2) din Regulamentul delegat 2016/128 este confirmată de contextul în care se înscriu dispozițiile menționate, precum și de finalitatea atât a acestui regulament delegat, cât și a Regulamentului nr. 609/2013.
45
În ceea ce privește, pe de o parte, acest context, ansamblul mențiunilor prevăzute la articolul 5 din Regulamentul delegat 2016/128, în special cele referitoare la utilizarea alimentelor destinate unor scopuri medicale speciale sub supraveghere medicală, la grupa de vârstă specifică căreia îi sunt destinate aceste produse sau la măsurile de precauție necesare și la contraindicații, depășește cadrul conținutului nutrițional al produsului alimentar în cauză și urmărește să furnizeze informații suplimentare în raport cu acesta din urmă.
46
În plus, având în vedere aceste cerințe specifice aplicabile alimentelor destinate unor scopuri medicale speciale, și anume, astfel cum reiese în esență din definiția care figurează la articolul 2 alineatul (2) litera (g) din Regulamentul nr. 609/2013, alimentelor care au fost prelucrate în mod special și destinate regimului dietetic al anumitor pacienți, care trebuie utilizate sub supraveghere medicală și care, astfel cum se reflectă în considerentul (17) al Regulamentului delegat 2016/128, urmăresc să satisfacă cerințele nutriționale specifice generate de o anumită patologie, dereglare sau boală, este necesar să se considere că informațiile necesare utilizării corecte a acestor produse nu se pot limita la o simplă repetare a mențiunilor deja existente în declarația nutrițională obligatorie, ci trebuie să detalieze proprietățile și caracteristicile produselor respective.
47
Pe de altă parte, în ceea ce privește finalitatea Regulamentului delegat 2016/128 și a Regulamentului nr. 609/2013, din considerentul (13) al acestui prim regulament, precum și din considerentele (15) și (26) ale celui de al doilea regulament reiese că, prin prevederea unor cerințe specifice în materie de etichetare a anumitor produse alimentare, legiuitorul Uniunii a dorit să stabilească un nivel ridicat de protecție a consumatorilor vulnerabili pentru a le permite să identifice cu precizie produsele care constituie sursa lor de hrană parțială sau unică. În plus, articolul 9 alineatul (5) din Regulamentul nr. 609/2013 precizează că etichetarea, prezentarea și publicitatea alimentelor destinate unor scopuri medicale speciale nu trebuie să inducă în eroare.
48
Or, astfel cum a arătat Comisia Europeană în observațiile sale scrise, menționarea numai a anumitor informații care figurează deja în declarația nutrițională obligatorie ar putea prezenta în mod înșelător compoziția generală a unui produs alimentar și ar putea induce astfel în eroare consumatorii. Obiectivul urmărit de legiuitorul Uniunii prin permiterea, la articolul 30 alineatul (3) din Regulamentul nr. 1169/2011, a repetării anumitor informații nutriționale, și anume acela de a ajuta consumatorii să aibă acces cu ușurință la cele mai importante informații nutriționale atunci când cumpără produse alimentare, nu este relevant în ceea ce privește alimentele destinate unor scopuri medicale speciale, dat fiind că aceste produse sunt destinate consumului sub supravegherea specialiștilor din domeniul sănătății.
49
De altfel, articolul 7 din Regulamentul delegat 2016/128 interzice să se facă mențiuni nutriționale și de sănătate pe alimentele destinate unor scopuri medicale speciale. În această privință, astfel cum se reflectă în considerentul (17) al acestui regulament, întrucât consumatorii alimentelor destinate unor scopuri medicale speciale sunt pacienți afectați de o patologie, dereglare sau boală și, prin urmare, nu fac parte din populația generală sănătoasă, trebuie să se evite ca aceste alimente să fie promovate direct în rândul consumatorilor pentru a stimula vânzarea acestor produse, alimentele respective fiind, de altfel, adaptate pentru o utilizare sub supravegherea specialiștilor din domeniul sănătății.
50
Rezultă că, având în vedere caracterul specific al acestor produse, interpretarea reținută a articolului 5 alineatul (2) litera (g) și a articolului 6 alineatul (2) din Regulamentul delegat 2016/128 este de asemenea conformă cu obiectivul urmărit atât de acest regulament delegat, cât și de Regulamentul nr. 609/2013.
51
Ținând seama de ansamblul considerațiilor care precedă, este necesar să se răspundă la întrebările adresate că articolul 5 alineatul (2) litera (g) și articolul 6 alineatul (2) din Regulamentul delegat 2016/128 trebuie interpretate în sensul că menționarea, pe partea frontală a ambalajului unui aliment destinat unor scopuri medicale speciale, a valorii energetice și a cantității de diverși nutrienți, exprimate per porție sau per unitate de consum, în condițiile în care declarația nutrițională obligatorie care figurează pe partea posterioară a acestui ambalaj conține menționarea acelorași elemente per 100 g sau per 100 ml, nu constituie o „descriere a proprietăților și/sau a caracteristicilor” alimentului respectiv, în sensul articolului 5 alineatul (2) litera (g) din acest regulament delegat, ci o repetare a informațiilor conținute în această declarație nutrițională obligatorie, interzisă la articolul 6 alineatul (2) din regulamentul delegat amintit.
Cu privire la cheltuielile de judecată
52
Întrucât, în privința părților din litigiul principal, procedura are caracterul unui incident survenit la instanța de trimitere, este de competența acesteia să se pronunțe cu privire la cheltuielile de judecată. Cheltuielile efectuate pentru a prezenta observații Curții, altele decât cele ale părților menționate, nu pot face obiectul unei rambursări.
Pentru aceste motive, Curtea (Camera a opta) declară:
Articolul 5 alineatul (2) litera (g) și articolul 6 alineatul (2) din Regulamentul delegat (UE) 2016/128 al Comisiei din 25 septembrie 2015 de completare a Regulamentului (UE) nr. 609/2013 al Parlamentului European și al Consiliului în ceea ce privește cerințele specifice privind compoziția și informarea aplicabile alimentelor destinate unor scopuri medicale speciale
trebuie interpretate în sensul că
menționarea, pe partea frontală a ambalajului unui aliment destinat unor scopuri medicale speciale, a valorii energetice și a cantității de diverși nutrienți, exprimate per porție sau per unitate de consum, în condițiile în care declarația nutrițională obligatorie care figurează pe partea posterioară a acestui ambalaj conține menționarea acelorași elemente per 100 g sau per 100 ml, nu constituie o „descriere a proprietăților și/sau a caracteristicilor” alimentului respectiv, în sensul articolului 5 alineatul (2) litera (g) din acest regulament delegat, ci o repetare a informațiilor conținute în această declarație nutrițională obligatorie, interzisă la articolul 6 alineatul (2) din regulamentul delegat amintit.
Semnături
(
*1
)	Limba de procedură: suedeza.